Premierul Marcel Ciolacu a declarat, joi, că a trimis spre analiza Guvernului propunerea ca supermarketurile să fie închise în zilele de weekend.
Marcel Ciolacu a declarat, joi, după ședința Consiliului Politic Național al PSD, că a trimis spre analiză propunerea ca unele magazine să fie închise în weekend.
"Am dat în discuţie, la tehnicul Guvernului, să vedem în primul rând impactul. Nu e o decizie uşoară. Acum trebuie să fim corecţi, că nu există evaziune la supermarketuri, în primul rând", a spus Ciolacu.
Premierul a mai declarat că nu va fi o decizie ușoară, dacă va fi pusă în aplicare și că, în definitiv, este decizia fiecăruia când să se ducă la magazine.
"În al doilea rând nu ştim dacă acoperim nevoia cetăţenilor, dacă închidem supermarketurile. Nu era vorba numai de supermarketuri, era vorba de toate magazinele alimentare. Şi atunci românilor li s-a spus să-şi facă aprovizionarea până sâmbătă la prânz.
Eu nu pot să le spun românilor când să se ducă la magazin să-şi cumpere alimente, totuşi e decizia dumneavoastră, a mea, a fiecăruia dintre noi, dar am dat-o în calcul să vedem totuşi impactul. Nu e o decizie uşoară dar, dacă avem un sistem alternativ viabil, atunci se poate ajunge la o astfel de decizie", a spus liderul PSD.
Micii comercianți au fost cei care au cerut închiderea unor magazine în weekend, spunând că sfârșitul săptămânii este perioada în care înregistrează cele mai scăzute vânzări, cu 20-40% mai mici.
După o întâlnire la care a discutat cu reprezentanții micilor comercianți, premierul Marcel Ciolacu a scris pe contul Facebook că va susține produsele românești, rețelele locale de magazine și pe distribuitorii care iau marfă de la producătorii autohtoni.
Premierul a mai menționat că prelungirea plafonării adaosului comercial la produsele alimentare de bază este o măsură justificată și corespunde așteptărilor populației.